**Medisinsk klinikk**

Hjertemedisinsk avdeling

Pacemaker- og ICD-senteret

Telefon: 22 11 92 03

# Oslo universitetssykehus HF

Ullevål sykehus

Postboks 4956 Nydalen

0424 Oslo

**Implantable Loop Recorder**

**Legen har besluttet å gi deg en langtids rytmeovervåker, også kalt ILR (Implantable Loop Recorder). ILR-en kan monitorere og gjøre opptak av din hjerterytme: langsom puls, pauser og rask puls. Du får også med en tilhørende pasientaktivator, som du kan aktivere selv ved symptomer.**

**Dette informasjonsskrivet beskriver selve prosedyren, hvordan monitorsystemet fungerer samt bruk av pasientaktivatoren.**

ILR er en EKG-opptaker som har en levetid på ca. 3-4 år og er på størrelse med en minnepinne. ILR implanteres under huden i øvre brystkasseområde på venstre side.

## Innleggelse av ILR

Selve inngrepet tar kort tid. Du vil være våken under inngrepet, og både lege og sykepleier forklarer hva som skjer underveis. Legen bedøver området med lokalbedøvelse, gjør et lite snitt i huden og plasserer ILR-en under huden. Deretter syr legen igjen snittet og legger på en bandasje. Bandasjen skal holdes tørr frem til neste kontroll.

Du må være til observasjon i noen timer før hjemreise.

Sykepleier sjekker operasjonssåret før du reiser hjem og gir deg time til neste kontroll.

Informasjon om aktivator, utlevering av ID-kort og nærmere informasjon om ILR vil du få på neste kontroll om ca 14 dager.

Etter prosedyren kan noen oppleve sårsmerter. Du kan bruke Paracetamol 1g som smertestillende.

## Hvordan fungerer ILR?

## ILR fungerer på to måter:

* *Automatisk lagring av hjerterytme:* Legen stiller inn kriterier for opptaket ut fra din bakgrunn og symptomer, slik at registering av din hjerterytme overvåkes og lagres.
* *Manuell lagring ved selvaktivering:* ILR-en kan aktiveres av deg når du har symptomer. Ha pasientaktivatoren med deg til enhver tid. Bruk pasientaktivatoren hver gang du opplever symptomer, slik sykepleier har instruert. Den kommuniserer med din ILR for å sikre at ILR-en gjør et opptak av hjerterytmen i det tidsrommet du opplever symptomer.

**Hvordan bruker du pasientaktivatoren?**

Legg pasientaktivatoren flatt inntil huden over ILR-en. Trykk på/hold inne knappen i et par sekunder og slipp deretter opp knappen. Når registreringen av et symptom er vellykket, vil aktivatoren lyse grønt/gi fra seg en pipelyd. Hvis du ikke får signal om vellykket registrering, bør du gjøre et nytt forsøk umiddelbart. Dersom du har vedvarende symptomer av hjertebank, nærbesvimelse og/eller besvimelse, kan du ta kontakt med Pacemaker- og ICD-senteret. **Ved alvorlig besvimelse → Ring 113!**

## Hva skjer under kontroll av din ILR på sykehuset?

Avlesing av ILR skjer snarlig etter en symptomgivende episode eller ved rutinekontroll. Sykepleier leser av det ILR-en har lagret og registreringene du har aktivert. Legen kan avdekke eller utelukke unormal hjerterytme.

## Kan jeg ta MR?

Du kan ta MR-undersøkelse med ILR, men MR generer kraftig elektrisk eller magnetisk interferens (EMI). EMI kan føre til at ILR-en fanger opp forstyrrelser/støy, slik at det kan oppstå feil i lagrede data eller hindre lagring av data. Vi anbefaler at din ILR leses av før MR-undersøkelse for å forsikre at viktig data av hjerterytmen blir dokumentert. Dette avtaler du direkte med sykepleier når timen til MR er fastsatt.

### Fjerning av ILR:

Når ILR-en din går tom for batteri, vil vi sette deg opp til operasjon for å få den fjernet.